טינטין

סקירה כללית

גיבור סדרת הספרים הוא העיתונאי הבלגי הצעיר טינטין אליו מתלווה לאורך הרפתקאותיו השונות כלבו הנאמן 'שלגי'. עיסוקו של טינטין מאפשר לארז'ה לשלב את טינטין באירועים אקטואליים שונים במהלך התקופה בה הספרים יצאו לראשונה לאור: המהפכה הבולשביקית ברוסיה, מלחמת העולם השנייה והנחיתה של האדם הראשון על הירח.
לאורך הסדרה מוצגות גם דמויות משנה שונות באופן תדיר, חלקן תמהוניות אך מעוררות חיבה, כגון קפטן האדוּק, הבלשים השלומיאלים תומסון ותומפסון ופרופסור קאלקוּלוּס.
הספרים כתובים הן כסיפורי מתח והן כמדע בדיוני, וכן מופיעים בהם אלמנטים סאטיריים כלפי אירועים שונים בפוליטיקה העולמית של זמנם.

היסטוריה


דמותו של טינטין נוצרה ב־10 בינואר 1929. יום הולדתו ה־75 נחוג בשנת 2004.
דמות טינטין הייתה מבוססת על דמות קודמת של ארז'ה שנקראה "טוטור" - צופה הדומה לדמותו של טינטין. הסדרה המצוירת "הרפתקאות טוטור מדריך הצופים" (aventures de Totor, chef de patrouille des Hannetons) הופיעו במגזין "הצופה הבלגי" (Le Boy-Scout Belge) בין השנים 1926–1929.
סדרת ספרי טינטין הסתיימה עם מותו של ארז'ה ב־3 במרץ 1983 כאשר הספר ה־24 בסדרה "טינטין ואלף ארט" עליו עבד באותה העת נותר לא גמור.

טינטין

טינטין (Tintin) הוא כתב עיתון בלגי החוקר מקרים שונים ובסופו של דבר פותר תעלומות. בחלק מהספרים מצוין גילו הצעיר של טינטין והוא מוצג כ"נער", בכל מקרה הוא בעל קומה נמוכה. טינטין הוא בעל כישורים בתחום אמנויות הלחימה, קליעה באקדח (אם כי אינו מחבב אקדחים), ויכולת אקרובטית מרשימה, שמסייעת לו פעמים רבות להחלץ מצרות, ולהביס אויבים גדולים וחזקים ממנו. כל פעם שהוא יורה, באקדח או ברובה, הוא פוגע בול במטרה. בספר "כרישי הים האדום" מוזכר שטינטין יירט מטוס באמצעות רובה. בהרפתקאותיו מתגלה שהוא נוהג במכונית, באופנוע, ובטנק ואף מטיס מטוסים. טינטין הוא אמיץ, נחוש, נאמן לחבריו, ישר, וסקרן, ולא אחת הרפתקאותיו מתחילות בגלל ניסיונות של פושעים לנסות להפחיד את טינטין או להורגו (נסיונות שרק מגרים את סקרנותו ונחישותו). סקרנותו הרבה, נחישותו, תשומת הלב שלו לפרטים קטנים כמו גם כמות הגונה של מזל ועזרה מידידים מאפשרים לו לפתור תעלומות רבות. למרות מעלותיו הטובות, טינטין לא פעם מתנהג בנאיביות. מראה חיצוני: שערו של טינטין אדמוני־בלונדיני ותסרוקתו מתוארת לפעמים כ"משונה". דמותו של טינטין פחות "צבעונית" מהדמויות הסובבות אותו. טינטין שומר על כושר באמצעות התעמלות יומיומית.

שלגי

שלגי (בצרפתית: Milou, מילולית "מושלג", בחלק מהגרסאות המתרגומות לעברית שמו הוא "צחי" ו"שלג") הוא כלבו הלבן (מסוג פוקס טרייר) של טינטין המלווה אותו בכל מסעותיו, ואף מופיע בקביעות בתמונות השער של כל ספרי טינטין. שלגי הוא ידידו הטוב ביותר של טינטין ומציל את חייו מספר פעמים. שובבותו גורמת לטינטין לעיתים להסתבכויות מסוכנות, אולם כשטינטין מבהיר לשלגי את חומרת מעשיו הוא חדל מתחבולותיו ומשתף איתו פעולה מיד.
בסדרת הקומיקס שלגי אומר משפטים שלמים המופיעים בתוך בלוני דיבור. לעיתים משפטיו ניחנים בציניות עוקצנית, ולעיתים בתמימות, כאשר שלגי אינו מבין את המתרחש סביבו. אף על פי ששלגי מביע את מחשבותיו בבלון דיבור כמו כל דמות אחרת בסדרה, ברור לכל שמחשבותיו מועברות בגדר הקיר הרביעי, והסובבים אותו אינם שומעים את הגיגיו.
בדומה לקפטן, גם שלגי אוהב ויסקי מסוג לוך לומונד, וכל פעם שהוא משתכר הוא נקלע לצרות. כמו כן הארכנופוביה שלו גורמת לו ולטינטין צרות רבות.
שלגי (בצרפתית: מִילוּ) נקרא על שמה של חברתו הראשונה של ארז'ה - מארי לואיז (אף שבכל הספרים הוא כלב ממין זכר).

ביקורת

נטען כנגד הספרים הראשונים של ארז'ה שהם נגועים בגזענות, בעיקר בתיאור הדמויות הלא אירופאיות. דעותיו השתנו במהלך השנים וניתן לראות זאת בתיאור הדמויות הסיניות בהלוטוס הכחול שפורסם בשנת 1936. עלילת הסיפור מתרחשת בסין אשר באותה עת הייתה נתונה תחת כיבוש יפני. הספר מבקר את היפנים ואת התערבות המעצמות הקולוניאליות בסין. הספר מציג את הסינים בצורה אנושית (אולם את היפנים מציג בצורה סטריאוטיפית).
בעת פרסום הספר "טינטין באמריקה" ביקשו המפיצים של הספר בארצות הברית לצבוע מחדש את הדמויות האפרו־אמריקניות בלבן.
בשנת 2007 תבע מבוטו מונדונדו, יליד הרפובליקה הדמוקרטית של קונגו, את מולנסאר, המחזיקה בזכויות היוצרים על היצירה, בבית משפט בלגי. מונדודנדו ביקש להכיר בכך שהקומיקס "טינטין בקונגו" (1931) גזעני ועל כן יש להסירו מעל מדפי חנויות הספרים. בעקבות התביעה העבירו חנויות ספרים רבות את הספר מאגף ספרות הילדים לאגף המבוגרים.

טענות בדבר גילויי אנטישמיות

לאורך השנים הועלו ספקולציות כי ארז'ה היה למעשה אנטישמי, אף על אף שטענה זו מעולם לא הוכחה באופן חד משמעי והיא בעיקר הסתמכה על ספרי הקומיקס של טינטין אותם יצר ארז'ה במהלך מלחמת העולם השנייה עבור "Le Soir", עיתון בלגי אשר שיתף פעולה עם הנאצים בעת הכיבוש הנאצי של בלגיה.
לפני מלחמת העולם השנייה ארז'ה כלל בסדרת ספרי טינטין מספר דמויות של גברים יהודים בעלי מראה מאיים. בספר "האוזן השבורה" מופיעה דמות של חנווני אשר חובש כיפה, מדבר בצרפתית קלוקלת ונוהג לשפשף את ידיו עם "סבון בלתי נראה" באופן המרמז כי הוא זומם דבר מה.
לאחר שמלחמת העולם השנייה החלה, יצאה לשווקים הגרסה הראשונה של הספר "ארץ הזהב השחור". עלילת הספר בגרסה הראשונה שלה התרחשה בארץ ישראל בתקופת המנדט הבריטי והציגה בין היתר פעילי מילציה חמושה יהודית אשר בראשה עומד רב.
אחד הטיעונים החזקים ביותר לאנטישמיות בספריו של ארז'ה הוא הספר "הכוכב המסתורי" אשר התפרסם במקור במהלך הכיבוש הגרמני של בלגיה. בסצנה אשר הופיעה במקור בעיתון הבלגי "Le Soir" ב־11 בנובמבר 1941 הופיעו דמויותיהם של יצחק ושלמה, שני גברים יהודים בעלי מראה מאיים אשר שומעים כי סוף העולם מתקרב. אחד מהם, אשר מדבר בצרפתית קלוקלת, מציין בתגובה כי הוא מצפה לסוף העולם משום שהוא לא יהיה חייב לשלם את חובותיו לנושיו. דמות נוספת בספר זה היא דמותו של הבנקאי האמריקני הרשע בלומשטיין המהווה הספונסר של המשלחת המתחרה. ארז'ה צייר את דמותו של בלומשטיין עם מאפיינים סטריאוטיפים גזעניים אשר היו נפוצים בקריקטורות אנטישמיות במהלך שנות ה־30 ושנות ה־40. במהלך העלילה מתגלה אופיו הנבזי של בלומשטיין כאשר הוא מנסה להשתמש בטקטיקות מלוכלכות וקטלניות על מנת לעכב את ספינתו של טינטין.
לאחר מלחמת העולם השנייה ולאחר שנחשפו ברחבי העולם ממדי השואה, צונזרו כל החלקים בהם הופיעו הדמויות היהודיות בסדרת ספרי טינטין. הספר "ארץ הזהב השחור" נערך מחדש לבקשת המו"ל הבריטי של ארז'ה שהרגיש שהספר מיושן כעת לאחר שמדינת ישראל הוקמה וקיימת. המליצייה היהודית החמושה הוחלפה במליצייה ערבית חמושה. הסצנה בה הופיעו דמויותיהם של יצחק ושלמה הוסרה לחלוטין מהמהדורה החדשה של הספר "הכוכב המסתורי" ואילו השם "בלומשטיין" שונה לשם הנייטרלי יותר "בולווינקל" והמוצא שלו שונה למדינה הבדיונית "סאו ריקו".

טרילוגיית סרטי טינטין

סטיבן שפילברג רכש הזכויות להפקת הסרטים של טינטין זמן קצר לפני מותו של ארז'ה בשנת 1983.
בנובמבר 2002, אולפני דרימוורקס רכשו את הזכויות להפקת הסרטים אשר יתבססו על עלילת סדרת ספרי טינטין. ב־15 מאי 2007, סטיבן ספילברג, פיטר ג'קסון וסטייסי סניידר הודיעו על כך שבכוונתם להפיק טרילוגיית סרטים אשר תתבסס על סדרת ספרי טינטין, אשר יופקו באמצעות גרפיקת תלת מימד. לטענתם של ספילברג וג'קסון סרט לייב אקשן לא היה עושה חסד עם המקור.
הסרט הראשון בבימויים של ספילברג וג'קסון, ששמו "הרפתקאותיו של טינטין: סודו של החד־קרן" יצא לאקרנים במהלך שנת 2011 והתבסס על עלילת שלושה סיפורים מסדרת ספרי טינטין - "הסרטן בעל צבתות הזהב", "תעלומת ה"חד־קרן"" ו"אוצרו של רקהם האדום". הסרט צולם בטכניקת אנימציה.

מחזמר

"שבעת כדורי הבדולח" ו"אסירי השמש" הופקו כמחזמר בבלגיה בשנת 2001, תחת השם: "Kuifje- de zonnetempel" (שפירושו: "טינטין - מקדש השמש"). המחזמר לווה באפקטים בימתיים מרשימים וכן במוזיקה מקורית בביצוע חי של התזמורת הלאומית של בלגיה.
בשנת 2002 המחזה תורגם לצרפתית ובוצע בצרפת.
בשנת 2007 עלה המחזה בשנית באנטוורפן שבבלגיה, בכיכובו של ילה קליימנס בתפקיד טינטין.
בשנת 2011 יעלה המחזה בבלגיה בצמוד לעליית הסרט החדש.

מוצרים נלווים

הצלחת סדרת ספרי טינטין הובילו לכך שמגוון רחב של מוצרים רבים אשר מתמקדים בדמויות הסדרה החלו לצאת לשווקים בהם חולצות טריקו, תחתונים, מגנטים למקרר, פאזלים, לוחות שנה, חפיסות קלפים, שעונים ועוד.
חברת NBC Universal מחזיקה בזכויות למכירת מוצרי טינטין באמריקה הצפונית.

חנויות

בעקבות ההצלחה של מכירת המוצרים הללו, הוקמו לאורך השנים מספר חנויות ברחבי העולם אשר מוקדשות למכירות מוצרי טינטין בלבד. החנות הראשונה של מוצרי טינטין הושקה בשנת 1984 בקובנט גרדן שבלונדון. הרשת מכילה סניפים רבים ברחבי העולם, כולל שני סניפים בבלגיה אשר ממוקמים בבריסל ובברוז', וסניף בצרפת הממוקם במונפלייה.

בולים

לאורך השנים נעשה שימוש בדמותו של טינטין על בולי דואר פעמים רבות. סדרת הבולים הראשונה של טינטין הונפקה על יד רשות הדואר הבלגית בשנת 1979.
הדואר המלכותי ההולנדי הוציא ב־8 באוקטובר 1999 סדרת בולים בנושא טינטין. הסדרה כולה נמכרה לאספנים תוך מספר שעות קצר מרגע הוצאתה למכירה.

מטבעות ומדליונים

בנוסף לבולים, לאורך השנים הופקו מדליונים רבים עם דמותו של טינטין בצרפת ובבלגיה. בשנת 1995, ביום השנה העשירי למותו של ארז'ה, הופק סט של 12 מדליוני כסף במהדורה מוגבלת של 5,000 יחידות.
מדליון נוסף הופק לציון 50 שנה לספר "הסיירים ספר טינטין על הירח" במהדורה מוגבלת של 10,000 יחידות.
בינואר 2004 הנפיקה בלגיה מטבע מיוחד בסך 10 אירו (הונפקו 50,000 מטבעות בלבד) לציון יום הולדתו ה־75 של טינטין.

ספרים לא־רשמיים

הצלחת סדרת ספרי טינטין הובילו לכך שלאורך השנים הופקו על ידי גורמים שונים שאינם מורשים מספר ספרים לא־רשמיים אשר ממשיכים את עלילות הדמויות הראשיות בסדרה.

מהדורות פיראטיות

בתחילה, הופקו בעיקר מהדורות פירטיות רבות של הספר הראשון בסדרה, "טינטין בארץ הסובייטים", משום שארז'ה סירב להפיק את המהדורה הראשונה של ספר זה בשל התוכן הפוליטי השנוי במחלוקת שבו.

פרודיות

הספר הפרודי הראשון שהופק היה "טינטין בארץ הנאצים" אשר יצא לשווקים בשנת 1944 בו הדמויות האשימו את ארז'ה בשיתוף פעולה עם הנאצים בעת הכיבוש הגרמני של בלגיה.
מספר פרודיות, כמו "טינטין בתאילנד", היו בעלי עלילת ארוטית או אפילו פורנוגרפית. פרודיות אחרות היו פוליטיות, בהם "טינטין באל סלוודור" (העוסק בלוחמי הגרילה באמריקה הלטינית), "הנבלים מגרינמור" (העוסק בסכסוכים האלימים בין הקתולים לפרוטסטנטי בצפון אירלנד) ו"טינטין במפרץ" (העוסק במלחמת המפרץ).
בשנת 2004 הוציא מד מגזין חוברת מיוחדת בשם "טינטין בפלוג'ה" בה שלגי נפצע קשה ממכונית תופת, ידיו של רב החובל האדוק נכרתות מפני ששתה אלכוהול תוך הפרת חוקי האסלאם, ותומסון ותומפסון נכלאים בכלא אבו גרייב שם מתעללים בהם.